รายการเดินหน้าประเทศไทย : มติคณะรัฐมนตรีฉบับประชาชน วันที่ 17 ตุลาคม 2560
ที่ประชุมคณะรัฐมนตรีเห็นชอบเพิ่มพื้นที่ทำมาค้าขายทั่วประเทศให้ประชาชน ทั้งเกษตรกร โอท็อป สินค้าเอสเอ็มอี สินค้าวิสาหกิจชุมชน ร้านอาหาร หาบเร่แผงลอย สามารถมีพื้นที่ในการขายสินค้า  โครงการ  "ตลาดประชารัฐ" รวม 8 ประเภท จำนวน 6,447 แห่ง ครอบคลุมทั่วประเทศ  ได้แก่ 
         

 1.ตลาดประชารัฐ Green Market  กระจายอยู่ 3 มุมเมือง คือ ตลาดตลิ่งชัน กรุงเทพฯ ตลาดบางคล้า จ.ฉะเชิงเทรา ตลาดลำพูน จ.ลำพูน โ

2.ตลาดประชารัฐไทยช่วยไทย คนไทยยิ้มได้  โดยมีกลุ่มเป้าหมายรายใหม่ ได้แก่ กลุ่มเกษตรกร กลุ่มเครือข่ายโอทอป ร้านอาหาร หาบเร่ แผงลอย

          3.ตลาดประชารัฐท้องถิ่นสุขใจ  โดยมีกลุ่มเป้าหมาย-กลุ่มผู้ค้ารายใหม่ได้แก่ เกษตรกรในพื้นที่และกลุ่มประมงพื้นบ้าน 

4.ตลาดประชารัฐ กทม.คืนความสุข ดำเนินการโดยกรุงเทพมหานคร  5 แห่ง  ได้แก่ ใต้ทางด่วนพงษ์พระราม, หน้าภัตตาคารกุ้งหลวง, บริเวณห้างสรรพสินค้าโลตัสใกล้สถาบันเทคโนโลยีปทุมวัน, ลานข้างสวนลุมพินี, พื้นที่ตรงข้ามวัดสุทธิวราราม 
          5.ตลาดประชารัฐของดีจังหวัด ประเภทสินค้าเป็นสินค้าตามฤดูกาล สินค้าที่มีความโดดเด่นในพื้นที่และเป็นการส่งเสริมการท่องเที่ยวของจังหวัด เป้าหมายได้แก่ กลุ่มเกษตรกร กลุ่มผู้มีรายได้น้อยกลุ่มเอสเอ็มอีในพื้นที่

 6.ตลาดประชารัฐโมเดิร์นเทรด ขอความร่วมมือห้างสรรพสินค้าที่เข้าร่วมโครงการดำเนินการในลักษณะสร้างคุณค่าร่วมกับสังคม 

          7.ตลาดนัดประชารัฐของดีวิถีชุมชน ธ.ก.ส. ดำเนินการโดยธนาคารเพื่อการเกษตรและสหกรณ์การเกษตร (ธ.ก.ส.) เพิ่มพื้นที่บริเวณหน้า ธ.ก.ส. จังหวัด  และสำนักงานใหญ่ 

 8.ตลาดประชารัฐต้องชม ดำเนินการโดยกระทรวงพาณิชย์ เป็นการเพิ่มพื้นที่ตลาดใหม่และขยายพื้นที่ตลาดเดิมในรูปแบบตลาดส่งเสริมการจัดการตลาดชุมชนและการท่องเที่ยวชุมชน 


คณะรัฐมนตรีเห็นชอบหลักการร่างพระราชบัญญัติการทะเบียนราษฎร (ฉบับที่ …) พ.ศ. …  โดยมีสาระสำคัญ 
-	แก้นิยามคำว่า “บ้าน” ให้ครอบคลุมสิ่งที่สร้างขึ้น เพื่อใช้เป็นที่อยู่อาศัยประจำทั้งหมด
-	กำหนดให้ออกเลขประจำตัวประชาชน ให้กับราษฎรไทยที่เกิดในต่างประเทศ โดยจดทะเบียนการเกิดได้ที่สถานเอกอัครราชทูตหรือสถานกงสุลไทย
-	เพิ่มการรับแจ้งเกิด เด็กที่ถูกทอดทิ้ง เด็กเร่ร่อน เด็กที่ไม่ปรากฎบุพการีและพยานหลักฐานในการเกิด โดยให้สันนิษฐานไว้ก่อนว่า เด็กเกิดในประเทศไทยและให้นายทะเบียนรับแจ้งเกิดได้
-	กำหนดให้ผู้ย้ายที่อยู่ หากไม่แจ้งย้ายเข้าบ้านใดภายใน 30 วัน และไม่ได้แจ้งเหตุจำเป็น ให้นายทะเบียนย้ายชื่อไปไว้ในทะเบียนบ้านกลาง ซึ่งเมื่อมาย้ายออกจากทะเบียนบ้านกลางจะต้องเสียค่าปรับ
-	แก้ไขการออกเลขประจำบ้าน และทะเบียนบ้าน ให้ออกให้เฉพาะบ้านที่ปลูกสร้างโดยถูกต้องตามกฎหมาย รวมถึงออกให้กับแพ หรือสิ่งที่สร้างขึ้นอย่างอื่นซึ่งใช้เป็นที่อยู่ประจำด้วย
-	เพิ่มเติมว่า บ้านที่ปลูกสร้างโดยบุกรุกที่ดินสาธารณะประโยชน์ ที่ดินของรัฐ หรือที่ดินทรัพย์สินของราชการ ไม่ให้กำหนดเลขประจำบ้าน
-	กรณีบ้านในที่ดินบุกรุกข้างต้น ที่ได้รับเลขประจำบ้านไปก่อนแล้ว ให้คงใช้ทะเบียนบ้านชั่วคราวต่อไปได้ หากบ้านดังกล่าวไม่มีผู้อยู่อาศัยแล้ว หรือไม่มีสภาพเป็นบ้านแล้ว ให้นายทะเบียนจำหน่ายเลขประจำบ้านและทะเบียนบ้านของบ้านหลังนั้น


คณะรัฐมนตรีเห็นชอบหลักเกณฑ์ รูปแบบ วิธีการและเงื่อนไขในการดำเนินการจัดการศึกษาของสถาบันอุดมศึกษาทีมีศักยภาพสูงจากต่างประเทศ ในพื้นที่ระเบียงเศรษฐกิจพิเศษภาคตะวันออก (Eastern Economic Corridor : EEC) โดย
          1.สถาบันอุดมศึกษาที่มีศักยภาพสูงจากต่างประเทศ ต้องได้รับการรับรองในสาขาวิชาจากการจัดอันดับของ Quacquarelli Symonds (QS) หรือ Times Higher Education (THE) หรือหน่วยงานอื่นๆ ที่ คณะกรรมการพัฒนาการจัดการศึกษา โดยสถาบันอุดมศึกษาที่มีศักยภาพสูงจากต่างประเทศ (คพอต.) เห็นชอบและต้องจัดการเรียนการสอนในหลักสูตรที่เป็นประโยชน์และมีความสำคัญต่อการพัฒนาประเทศไทย
          2.ต้องจัดการเรียนการสอนตามรูปแบบ หลักสูตร รายวิชา กระบวนการและคุณภาพเดียวกับที่จัดให้กับวิทยาเขตหลักของมหาวิทยาลัยนั้น
3.ต้องจัดการเรียนการสอนในหลักสูตรที่เป็นความต้องการของไทย